b'\n_START_ARTICLE_\nColossus-luokka (taistelulaiva, 1910)\n_START_PARAGRAPH_\nColossus-luokka oli Britannian kuninkaallisen laivaston taistelulaivaluokka, johon kuului kaksi nk. dreadnoughtia, HMS Colossus ja HMS Hercules. Luokan alukset kuuluivat aluksi Neptune-luokkaan, mutta tehdyt muutokset tekev\xc3\xa4t niist\xc3\xa4 niin paljon luokasta poikkeavia, ett\xc3\xa4 ne normaalisti lasketaan omaksi luokakseen.\n_START_SECTION_\nAseistus\n_START_PARAGRAPH_\nColossus-luokka poikkesi edelt\xc3\xa4j\xc3\xa4st\xc3\xa4\xc3\xa4n apuaseiden sijoittelussa. T\xc3\xa4m\xc3\xa4 luokka oli viimeinen Kuninkaallisen laivaston taistelulaivaluokka, jonka p\xc3\xa4\xc3\xa4aseina olivat 12" (305 mm) tykit. Luokka oli my\xc3\xb6s ensimm\xc3\xa4inen taistelulaivaluokka, johon asennettiin 21" torpedoputket. T\xc3\xa4ll\xc3\xa4 uudella aseella saavutettiin tehokas 6000-7000 yardin kantama ja torpedon nopeus oli jopa 45 solmua lyhyille et\xc3\xa4isyyksille.\n_START_SECTION_\nPanssarointi ja kansirakenteet\n_START_PARAGRAPH_\nPanssarointia oli palautettu HMS Dreadnoughtin 11" paksuuteen, mutta samalla heikennettiin sis\xc3\xa4isi\xc3\xa4 rakenteita painon liiallisen kasvun est\xc3\xa4miseksi. Aluksella oli ainoastaan yksi masto kytkettyn\xc3\xa4 etummaiseen savupiippuun, mik\xc3\xa4 oli havaittu ep\xc3\xa4onnistuneeksi ratkaisuksi jo HMS Dreadnoughtissa.\n_START_SECTION_\nVoimanl\xc3\xa4hde\n_START_PARAGRAPH_\nKoneet oli jaettu kolmeen eri osastoon aikaisemman kahden sijasta. Koneet olivat kuitenkin samanlaiset kuin edelt\xc3\xa4neess\xc3\xa4 luokassa. T\xc3\xa4ll\xc3\xa4 saavutettiin keskimm\xc3\xa4isen koneen itsen\xc3\xa4inen k\xc3\xa4ytt\xc3\xb6 risteilynopeudella ajettaessa sek\xc3\xa4 toivottiin saatavan parempi tasapaino vuodonsattuessa.'